Ulla Tørnæs (V), 2010-04-23:
I Venstre er vi meget bekymrede over den voksende ledighed, og vi har faktisk, siden den økonomiske krise for alvor ramte Danmark, haft særlig fokus på den voksende ungdomsledighed.
Og som såvel beskæftigelsesministeren som undervisningsministeren netop ganske udmærket har gennemgået, er der faktisk allerede gennemført en lang række af meget målrettede initiativer med det formål at give alle unge en god start på arbejdslivet.
Vi vil ikke acceptere, at en hel generation skal risikere at starte deres arbejdsliv med en følelse af nederlag, en følelse af, at »mig er der ikke brug for«, en følelse af, at »mig er der ikke plads til på arbejdsmarkedet«.
Vi vil ikke acceptere, at unge overlades til passiv forsørgelse, for der er brug for alle, og alle skal have mulighed for at bruge og udfolde sit potentiale og derigennem bidrage til fællesskabet.
Vi har ganske enkelt ikke råd til at tabe en hel generation på gulvet.
Det har vi ikke af indlysende menneskelige grunde, men heller ikke samfundsøkonomisk har vi råd til, at unge overlades til en debut på arbejdslivet på offentlig forsørgelse.
Det er sagt mange gange før, det er faktisk sagt rigtig mange gange før, men i en situation med stigende ledighed blandt unge kan det ikke siges tydeligt nok: Unge er og bliver fremtidens vigtigste råstof for det danske velfærdssamfund.
Og det råstof har vi hårdt brug for for fortsat at kunne videreudvikle vores velfærdssamfund til gavn og glæde for kommende generationer.
Statsministeren har da også klart og tydeligt understreget, at ungdomsarbejdsløshed skal forblive et ekko fra gamle dage.
Al erfaring siger os, at viden og uddannelse er og bliver det bedste værn mod ungdomsarbejdsløshed.
Regeringens mål er, at 95 pct. af alle unge i 2015 skal have en ungdomsuddannelse.
Det er et ambitiøst mål, men det er et vigtigt og et rigtigt mål.
Det er klart – som det jo allerede er nævnt og understreget specielt af ministrene – at den internationale økonomiske krise er en kæmpe udfordring, også når det gælder den stigende ungdomsarbejdsløshed.
Men samtidig rummer den også den mulighed, at den yderligere ansporer unge til uddannelse, og den mulighed ønsker vi i Venstre at understøtte.
I krisetider som den, vi oplever i øjeblikket, er det jo langt bedre for de unge at tage en uddannelse end at gå arbejdsløse.
Det er kortsigtet, når virksomhederne bruger krisen som undskyldning for ikke at oprette praktikpladser.
De unge, som vil blive efterspurgt af virksomhederne om et par år, skal jo i gang med en uddannelse nu.
Faktisk har vi samlet set afsat 1,3 mia. kr. til flere praktikpladser, herunder en udvidelse af skolepraktikken, for det er nu engang bedre at gennemføre en erhvervsuddannelse med skolepraktik end slet ikke at gennemføre en uddannelse.
Faktisk er vi i Venstre utrolig glade for, at et bredt flertal her i Folketinget har udvist politisk ansvarlighed og er med i de meget omfattende politiske aftaler, vi i fællesskab har indgået her i Folketinget – brede aftaler, der omfatter regeringspartierne, Dansk Folkeparti, Socialdemokraterne og Det Radikale Venstre.
Beskæftigelsesministeren og undervisningsministeren gennemgik i hovedtræk en række af de væsentligste punkter i vores fælles aftaler, og det skal jeg ikke bruge min taletid på at gentage, men blot understrege, at vi med ungepakken, der som sagt blev vedtaget med et bredt flertal her i Folketinget, faktisk så sent som i går, men også med flerårsaftalen for de erhvervsrettede ungdomsuddannelser har gennemført en bred vifte af forskellige meget målrettede initiativer og tiltag, der netop skal sikre, at unge enten kommer i uddannelse eller i job, straks de har forladt folkeskolen.
Med ungepakken sikrer vi netop, at alle unge kommer i relevant uddannelse eller i job straks efter 9. klasse.
For vi ved jo, at det er fuldstændig afgørende, at unge kommer i gang umiddelbart efter grundskolen.
Sker det ikke, ved vi, at det bliver sværere for de unge at få fodfæste senere på arbejdsmarkedet.
Det sker typisk, fordi disse unge overhales af andre unge med nyere uddannelse og viden, som arbejdsgiverne kan ansætte, når opsvinget kommer.
Vi tror på, at de mange initiativer, vi nu har gennemført med ungepakken og med andre politiske aftaler, vil have en positiv effekt på unges uddannelses- og jobmuligheder, og dermed udgør de politiske aftaler et uvurderligt bidrag i kampen mod den stigende ungdomsarbejdsløshed.
Vi vil naturligvis fra Venstres side følge gennemførelsen af de mange initiativer meget nøje, det skylder vi de unge.
Og derfor kan det undre, når vi hører fra repræsentanter fra oppositionen, herunder også forligspartier, at der nu er brug for helt andre boller på suppen.
Jeg kan ikke opfatte det på anden måde, end at de partier, som vi har indgået politiske aftaler med, nu ikke længere tør stå ved de brede politiske aftaler, vi har indgået, men det får vi nok lejlighed til at drøfte senere.
Jeg skal på vegne af Venstre, Det Konservative Folkeparti, Dansk Folkeparti og Liberal Alliance fremsætte følgende forslag til vedtagelse:
Folketinget imødeser, at regeringen følger udviklingen på ungeområdet.«